ไทยซัมซุงดันเบี้ยประกันชีวิตโต200%
ไทยซัมซุงประกันชีวิต พึ่งตัวแทนวางเป้าปีนี้เบี้ยเพิ่ม 200%
13 ม.ค. 2558

ไทยซัมซุงประกันชีวิต พึ่งตัวแทนวางเป้าปีนี้เบี้ยเพิ่ม 200%
นายอิก เจ ฮาน ประธานบริหารและกรรมการผู้จัดการ บริษัท ไทยซัมซุง ประกันชีวิต เปิดเผยว่า ในปีีนี้บริษัทตั้งเป้าการเติบโตไว้ที่ 200% โดยกลยุทธ์สำคัญยังคงมุ่งเน้นสนับสนุนฝ่ายขายเป็นหลัก ด้วยการผ่านกิจกรรมที่หลากหลาย ทั้งการพัฒนาด้านวิชาการ รายการส่งเสริมการขาย คุณวุฒิท่องเที่ยว รวมถึงการสื่อสารกับผู้บริหารโดยตรงและสม่ำเสมอ
“เราจะเพิ่มการประชาสัมพันธ์แบรนด์ของทั้งซัมซุงไลฟ์และไทยซัมซุงประกันชีวิตควบคู่ไปด้วย เพื่อเสริมสร้างความน่าเชื่อถือและความเข้มแข็งของแบรนด์ ซึ่งจะส่งผลในทางบวกต่อคุณภาพกระบวนการขายของฝ่ายขายได้อีกทางหนึ่ง อาทิ การโฆษณาทางวิทยุมาตั้งแต่เดือน ธ.ค.ที่ผ่านมา และการเตรียมโฆษณาทางโทรทัศน์ ป้ายโฆษณา อินเทอร์เน็ต และสื่อสิ่งพิมพ์ ซึ่งจะปรากฏให้เห็นมากขึ้นตั้งแต่ไตรมาสแรกนี้” นายฮาน กล่าว
แหล่งข่าวจากสมาคมประกันชีวิตไทย เปิดเผยว่า ข้อมูลล่าสุดเมื่อเดือน ม.ค.-พ.ย. 2557 บริษัท ไทยซัมซุง ประกันชีวิต ทำเบี้ยรับรวมได้ 135.2 ล้านบาท และมีส่วนแบ่งการตลาด 0.3% โดยแบ่งเป็นเบี้ยรับปีแรก 62.5 ล้านบาท เบี้ยรับปีต่อไป 67.3 ล้านบาท และเบี้ยแบบจ่ายครั้งเดียว 5.4 ล้านบาท
นายบรรณยง นราสวัสดิ์ รองประธานเจ้าหน้าที่บริหารและผู้บริหารช่องทางตัวแทน บริษัท ไทยซัมซุง ประกันชีวิต กล่าวว่า บริษัทจะเน้นกลยุทธ์เชิงรุกและใช้นโยบายที่สานต่อจากโครงการ จั๊บ อัพ ที่เปิดตัวในไตรมาส 4 ของปีที่แล้ว ไม่ว่าจะเป็นการสร้างและพัฒนาทีมงานฝ่ายขายให้เป็นมืออาชีพ หรือการสร้างตัวแทนใหม่ทั่วประเทศ การเปิดสาขาใหม่ในภูมิภาคอีก 3 แห่ง ที่นครศรีธรรมราช ขอนแก่น และเชียงใหม่ รวมทั้งสร้างรูปแบบการขายใหม่ๆ เพื่อขยายฐานตลาดและฐานลูกค้า โดยจะขยายตลาดองค์กรและออกบูธตามสถานที่ต่างๆ ให้มากขึ้น